text: Els pirates del Casal d'Estiu s'aventuren en els jocs de nit i el bivac - vilanovainformacio.cat - Portal de Comunicació de Vilanova del Camí
  Els pirates del Casal d'Estiu s'aventuren en els jocs de nit i el bivac
  Aquest vespre, els nens i nenes del Casal d'Estiu de Vilanova del Camí podran participar d'una de les activitats més especials del programa: un bivac a l'Escola Joan Maragall. A partir d'un quart de nou de la nit començarà la gresca amb un sopar de carmanyola
  El grup de petits i mitjans es quedaran a l'escola fent jocs de nit, mentre que els grans i La Tropa sortiran a fer els jocs nocturns pels voltants del riu i Can Muscons. Han preparat una història d'aventures de pirates, envoltada també de misteri i fantasmes. Després tornaran a dormir a l'escola.
  El casal va engegar el passat 3 de juliol amb 226 participants repartits entre el Joan Maragall, el Pompeu Fabra i Can Muscons, que acull el grup de La Tropa. El centre d'interès del programa d'activitats és el món dels pirates. És per això que aquests dies els podem veure explorant els parcs, camins i piscines. Van començar fent jocs de coneixença i com que alguns s'han perdut a una illa deserta han començat la construcció de les naus pirates.